Elisabeth Arnold (RV), 2003-01-16:
Der var en ordfører, som sagde for et stykke tid siden, at denne type sager jo ikke er noget, man kan slå op i partiprogrammerne om.
For Det Radikale Venstres vedkommende er det rent faktisk sådan, at vi har en landsmødevedtagelse
fra 2001, hvor der står, at partiets bagland går ind for, at registrerede partnere - altså samboende homoseksuelle af samme køn, der har registreret deres partnerskab - skal have mulighed for at blive godkendt som adoptanter
De skal ikke have ret til eller krav på at adoptere, men de skal have ret til at få undersøgt, om de er egnede som adoptivforældre, og hvis de er det, skal de også have mulighed for at adoptere.
Nu er det sådan i Det Radikale Venstre, at folketingsgruppen er selvstyrende og ikke har pligt til at gennemføre alt det, som landsmødet vedtager.
Men vi har tænkt os grundigt om, og vi går til opgaven med en vis ydmyghed - ikke med den skråsikkerhed, som man måske kunne have forventet af et parti, som har en landsmødevedtagelse i ryggen - og vi er ikke enige i Det Radikale Venstres folketingsgruppe om dette forslag.
Der er syv, der er tilhængere af, at homoseksuelle skal have mulighed for at adoptere, og der er to, der ikke er tilhængere af det.
Så er det også på plads.
Vi har stor respekt for opgavens alvor, og vi anerkender også, at der er store betænkeligheder, både i dette Folketing og også rundtomkring i landet.
Jeg har somme tider været til møder rundtomkring i forsamlingshusene, hvor vi har diskuteret spørgsmålet, og jeg har af og til været rystet over, hvad jeg har mødt af fordomme om homoseksuelle.
Jeg har oven i købet mødt det synspunkt, at homoseksuelle ikke burde kunne stille op til Folketinget, ikke burde kunne blive medlemmer af Folketinget og slet ikke burde kunne blive ministre.
Den slags fordomme trives altså stadig i Danmark i år 2003, og vi vil gøre meget for at være med til at nedbryde disse fordomme.
Vi mener faktisk, at gennemførelsen af registreret partnerskab har været en succes, i den forstand at billedet af homoseksuelle, som bor sammen, er blevet mere accepteret og er blevet mere almindeligt.
Vi har sågar præster i folkekirken, der lever sammen som registrerede partnere.
Jeg synes, det er en god udvikling og en tryg udvikling, og vi har ingen grund til at beklage, at vi har gjort det muligt for registrerede partnere at leve sammen og få papir på deres forhold.
På samme måde med adoption: Her har vi taget udgangspunkt i, at vi i forvejen har disse familier i Danmark, nemlig dem, hvor den ene part i forvejen har et barn fra et parforhold, som ikke eksisterer mere, og senere har indgået et homofilt forhold.
Disse familier kender mange af os fra vores daglige omgang med venner, bekendte og kolleger, og disse familier fungerer, så vidt vi kan bedømme, på samme måde som alle andre familier.
Der er selvfølgelig problemer med teenagerbørn, og der er problemer på mange andre fronter, men der er også glæder og en tryg opvækst for mange af disse børn. Der er ingen fast opskrift på, hvad der skaber et lykkeligt liv for et barn.
Dette barn bliver engang voksent og skal kunne se tilbage på en barndom, der har været tryg og omsorgsfuld, og det er vores opfattelse, at en omsorgsfuld og kærlig opvækst også kan ske i et registreret partnerskab
Derfor støtter vi hovedideen i de forslag, vi diskuterer i dag, nemlig at det skal være muligt for registrerede partnere at adoptere, dvs. at de skal kunne godkendes som adoptanter efter den samme procedure som heteroseksuelle par.
Jeg vil blot sige et par enkelte bemærkninger om L 119, som er fremsat af Enhedslisten.
Ved første øjekast synes jeg måske nok, det er en lidt for rigoristisk gennemførelse af lighedsprincippet om, at alle partout skal være stillet fuldstændig lige, selv om de biologisk set ikke er ens.
Jeg har opfattet børneloven, som vi jo gennemførte for nogle år siden, som et fremskridt i den forstand, at nu blev det muligt for en biologisk far at få afprøvet sit faderskab, og det blev også muligt at få gennemført en indsigelse, så man ikke fratog en biologisk far muligheden for at få forældremyndigheden over sit barn.
Men jeg synes, det er noget af det, vi skal diskutere i udvalget, for grundlæggende vil vi jo gerne have, at det bliver muligt for et barn at få en tryg opvækst og få to forældre fra fødslen.
Men vi vil nødig begynde at ødelægge de fremskridt, vi faktisk fik vedtaget for nogle år siden i børneloven.
Vi vil fra radikal side tilsige al mulig velvilje i udvalgsbehandlingen.
Som udgangspunkt vil jeg sige, at vi naturligvis støtter både SF's og Enhedslistens forslag om registrerede partnere og adoption, og jeg vil vende tilbage til spørgsmålet i mine afsluttende bemærkninger på et senere tidspunkt.